20-årige Jonas Wind viste voldsom kølighed, da han med et Panenka-straffespark sikrede FC København 1-1 på udebane mod Røde Stjerne.

En hektisk heksekedel ventede, da FC København tirsdag troppede op på Rajko Mitic Stadium i Beograd.

Stadion er kendt for sin voldsomme stemning, og FCK'erne blev da også mødt af et sandt inferno i den serbiske hovedstad – både på og uden for banen.

FCK, som startede med blandt andre Jens Stage og Bryan Oviedo, havde det nemlig svært i kampens indledning, hvor serberne spillede i højt tempo.

Røde Stjerne formåede dog ikke for alvor at skabe meget store chancer, og FCK fik indimellem lidt luft, når Dame N'Doye viste sin internationale styrke og holdt godt fat i bolden.

Efter omtrent en halv time lagde Røde Stjerne et tungt pres på FCK, og det gav sig udslag i en stor chance.

Det tidligere stortalent Marko Marin tog et træk til højre og tog chancen fra stor distance. Sparket tvang Sten Grytebust ud i fuld figur, men bolden strøg altså lige hen over trekant-sammenføjningen.

Røde Stjerne-presset fortsatte i resten af halvlegen, og kort før pause gik den ikke længere for FCK.

Bolden landede lidt tilfældigt hos Milan Pavkov i feltet, og han sendte et skud af sted. Afslutningen fik god højde og strøg hen over hovedet på Sten Grytebust, som ikke kunne nå den, og så var FCK bagud.

I anden halvleg kom Richmond Boakye på banen, og han kom sammen med Marko Marin til at skabe problemer for FCK.

Efter 55 minutter steg han op til et indlæg og var lige ved at snige den mål, men den sneg sig lige forbi Sten Grytebusts mål.

FCK var også i anden halvleg et niveau under Røde Stjerne, og Marko Marin ledte og fordelte flot spillet for serberne, som efter 80 minutter fik sig en ny chance – og igen var det Boakye, der var på spil.

Marin kom til baglinjen og lagde den ind foran mål, hvor Boakye sparkede bolden pænt over mål.

Den nye FCK'er Pep Biel var undervejs i anden halvleg kommet på banen, og efter 84 minutter blev han afgørende for kampen.

Spanieren fremtvang et tvivlsomt straffespark, og det skulle den bare 20-årige angriber Jonas Wind forsøge at omsætte til et mål – og det gjorde han med voldsom stor kølighed.

Den unge mand gik til bolden og leverede en perfekt udført Panenka, som snød serbernes keeper fuldstændig – og så var FCK på omgangshøjde.

FCK spillede ikke nogen stor kamp i Serbien, men formåede altså takket være Jonas Wind og Pep Biel at komme hjem med et fremragende resultat.

Det hele endte 1-1, og FCK skal nu spille det hele hjem i næste uge på hjemmebane.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)